Με επιτυχία πραγματοποιήθηκε στο νοσοκομείο ΥΓΕΙΑ η πρώτη στη χώρα μας χειρουργική επέμβαση ογκομείωσης για καρκίνο ωοθήκης με το τελευταίας γενιάς ρομποτικό σύστημα DaVinci Xi.

Η επέμβαση διενεργήθηκε από την ομάδα του χειρουργού, γυναικολόγου-ογκολόγου, κ. Γεωργίου Χείλαρη, Διευθυντή της Β’ Κλινικής Γυναικολογικής Ογκολογίας του ΥΓΕΙΑ & Λέκτορα Γυναικολογικής Ογκολογίας στο Πανεπιστήμιο Stanford των ΗΠΑ.

Η ασθενής, μετά από ομαλή ανάνηψη και 24ωρη παραμονή στο νοσοκομείο, πήρε εξιτήριο σε άριστη κλινική κατάσταση.

Όπως εξηγεί ο κ. Χείλαρης, «Συχνά, σε μια ασθενή με προχωρημένου σταδίου καρκίνο ωοθήκης (ή σαλπίγγων ή περιτοναίου), χορηγείται αρχικά χημειοθεραπεία και ακολουθεί μερικούς μήνες μετά χειρουργική επέμβαση “καθαρισμού”, που στη συντριπτική πλειοψηφία γίνεται ανοικτά με μεγάλη κάθετη τομή στη κοιλιά, η οποία επιστημονικά ονομάζεται «διάμεση κυτταρομείωση ή ογκομείωση». Ακολουθεί δε συνήθως ολοκλήρωση του θεραπευτικού πλάνου με επιπρόσθετη συμπληρωματική χημειοθεραπεία. Στην ασθενή αυτή διενεργήθηκε η ανωτέρω επέμβαση αποκλειστικά με ρομποτική χειρουργική και συγκεκριμένα έγινε πλήρης αφαίρεση των λεμφαδένων της λεκάνης καθώς και της αορτής και κάτω κοίλης φλέβας, έως και το ύψος των νεφρικών φλεβών. Επιπρόσθετα, έγινε και πλήρης αφαίρεση υπολειμματικών ογκιδίων από την κοιλιά, καθώς επίσης και από έναν ιστό που “σκεπάζει” τα σπλάχνα της κοιλιάς (ριζική επιπλοεκτομή). Οι παραπάνω ιστοί μπορεί να έχουν εμφανείς καρκινικές βλάβες ή και μικρές μεταστάσεις, δηλαδή επιζήσαντα καρκινικά κύτταρα που δεν έχουν εξαλειφθεί με τη χρήση της αρχικής χημειοθεραπείας. Επομένως, οι αφαίρεση τέτοιων ιστών (κυτταρομείωση) ή ορατών όγκων (ογκομείωση) βελτιώνει σημαντικά την πρόγνωση της νόσου και την ανταπόκριση σε συμπληρωματική χημειοθεραπεία».

Τα πλεονεκτήματα της λαπαροσκοπικής καθώς και της ρομποτικά υποβοηθούμενης τεχνικής, όπως στο συγκεκριμένο περιστατικό, είναι η ταχεία ανάρρωση μιας ήδη βεβαρημένης από τη χημειοθεραπεία γυναίκας και επιπλέον η ταχύτατη επανέναρξη της μετεγχειρητικής χημειοθεραπείας, που κανονικά καθυστερεί τουλάχιστον 4-6 εβδομάδες μέχρι να επουλωθεί η τομή.

Η χρήση ελάχιστα επεμβατικών τεχνολογιών αιχμής, όπως το τελευταίας γενιάς ρομποτικό σύστημα DaVinci Xi, δίνει τη δυνατότητα σε αυστηρά και κατάλληλα επιλεγμένες ασθενείς με προχωρημένου σταδίου γυναικολογικό καρκίνο να αναρρώσουν άμεσα και να ολοκληρώσουν τη θεραπεία τους γρηγορότερα, με καλύτερη ποιότητα ζωής. Η επέμβαση αυτή πραγματοποιείται εδώ και περίπου πέντε (5) χρόνια στα μεγαλύτερα αντικαρκινικά κέντρα των ΗΠΑ.

Ρομποτικό Σύστημα DaVinci Xi